Tvö félög vilja virkja sjávarföll Breiðafjarðar Á dögunum bárust fregnir af undirbúningi við stofnun sprotafyrirtækis til að vinna að hugmyndum um sjávarfjallavirkjun í innfjörðum Breiðafjarðar . Að fyrirtækinu standa meðal annars Atvinnuþróunarfélag Vestfjarða , Nýsköpunarmiðstöð Íslands , Orkubú Vestfjarða og Vegagerðin . Skessuhorn greindi nýlega frá rannsóknum sem félagið Sjávarorka á Snæfellsnesi stóð fyrir . Sigurjón Jónsson framvæmdastjóri Sjávarorku segir að sú virkjun sem Snæfellingar horfi til sé miklu stærri í sniðum en hugmyndir Vestfirðinganna ganga út á . „ Við erum að velta fyrir okkur virkjun neðansjávar , en mér sýnist að þeir séu að hugsa um virkjun ofan sjávar . Þetta stangast því ekki á og bara gott ef virkjað verður á mismunandi svæðum , “ segir Sigurjón en ljóst er að tvö félög hafa hug á því að virkja sjávarföllin í Breiðafirði . Að sögn Sigurjóns horfa þeir Sjávarorkumenn til virkjunar undan Hvammsfjarðarröstinni , milli eyjanna við minni fjarðarins . Ekki liggja fyrir endanlegir útreikningar um einstaka virkjunarmöguleika vegna rannsókna Sjávarorku , einungis heildartala en ekki er tímabært að birta hana að sögn Sigurjóns . Félagið Sjávarorka vann að þessum rannsóknum með Sjómælingum Íslands og verkfræðistofunum Vista og VSP . Útreiknað afl fyrir hvern fjörð Í tilkynningu frá Nýsköpunarmiðstöð Íslands vegna stofnunar sprotafyrirtækis aðila á Vestfjörðum segir að Bjarni M. Jónsson við Háskólasetur Vestfjarða á Ísafirði hafi undanfarin misseri unnið að rannsóknum og þróun á sviði virkjana sjávarfalla . Leiðbeinandi verkefnisins sé Þorsteinn I. Sigfússon , forstjóri Nýsköpunarmiðstöðvar Íslands . Í meistaraverkefninu kannaði Bjarni meðal annars möguleika virkjana sjávarfalla í nokkrum innfjörðum Breiðafjarðar og gerði ýtarlega mælingu á magni og dýpt sjávar í þessum fjörðum . Hugmyndin er að brúargerð og virkjun verði sameinuð í eina framkvæmd . Afl sjávarfalla hefur verið reiknað fyrir nær alla innfirði og kom í ljós að hámarksafl í Dýrafirði yrði 10 MW , Mjóafirði 14 MW , Kolgrafarfirði 50MW og Gilsfirði 100 MW . Þverbrú í mynni Þorskafjarðar og aðliggjandi fjörðum gæfi hámarksafl 180 MW samkvæmt útreikningum Bjarna . Raunafl virkjunar á útfalli gæti orðið á bilinu 75 - 80 MW . Þarna væri um að ræða afl sem er lotubundið , útreiknanlegt og nákvæmt langt fram í tímann .